Document ID: 32003D0633

Απόφαση της Επιτροπής
της 27ης Αυγούστου 2003
σχετικά με ένα αίτημα της Πορτογαλίας για την εφαρμογή μειωμένου συντελεστή ΦΠΑ στις προμήθειες φυσικού αερίου
[κοινοποιηθείσα υπό τον αριθμό Ε(2003) 3086]
(Το κείμενο στην πορτογαλική γλώσσα είναι το μόνο αυθεντικό)
(2003/633/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/EΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(1), όπως τροποποιήθηκε τελευταία από την οδηγία 2002/93/ΕΚ(2), και ιδίως το άρθρο 12 παράγραφος 3 στοιχείο β),
Εκτιμώντας τα ακόλουθα:
(1) Mε συστημένη επιστολή προς την Επιτροπή της 5ης Ιουνίου 2002, η Πορτογαλία πληροφόρησε την Επιτροπή ότι σκοπεύει να εφαρμόσει μειωμένο συντελεστή ΦΠΑ για την προμήθεια φυσικού αερίου.
(2) Με επιστολή της 7ης Αυγούστου 2002, η Επιτροπή ζήτησε συμπληρωματικές πληροφορίες και ιδίως την ανακοίνωση των νέων διατάξεων που προτίθενται να θεσπίσουν οι πορτογαλικές αρχές προκειμένου να συμμορφωθούν με τις κοινοτικές διατάξεις. Επιστολή υπενθύμισης απεστάλη στις 13 Ιουνίου 2003. Οι πορτογαλικές αρχές απέστειλαν το σχέδιο τροποποίησης της νομοθεσίας με επιστολή που έλαβε η Επιτροπή στις 2 Ιουλίου 2003.
(3) Το προβλεπόμενο μέτρο αποτελεί γενικό μέτρο εφαρμογής μειωμένου συντελεστή ΦΠΑ στην προμήθεια φυσικού αερίου ανεξάρτητα από τις συνθήκες παραγωγής και προμήθειας (εσωτερική παράδοση, ενδοκοινοτική αγορά ή εισαγωγή) σύμφωνα με το άρθρο 12 παράγραφος 3 στοιχείο β) της έκτης οδηγίας "ΦΠΑ".
(4) Δεδομένου ότι πρόκειται για γενικό μέτρο, που δεν προβλέπει καμία εξαίρεση εφαρμογής, ο κίνδυνος στρέβλωσης του ανταγωνισμού θεωρείται ανύπαρκτος. Αφού πληρούται ο όρος που προβλέπεται από το άρθρο 12 παράγραφος 3 στοιχείο β) της εν λόγω οδηγίας, η Πορτογαλία μπορεί να εφαρμόσει το εν λόγω μέτρο αμέσως μετά την κοινοποίηση της παρούσας απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Πορτογαλία μπορεί να εφαρμόσει το μέτρο που κοινοποιήθηκε με τις επιστολές της 5ης Ιουνίου 2002 και της 2ας Ιουλίου 2003, με στόχο την εφαρμογή μειωμένου συντελεστή ΦΠΑ στην προμήθεια φυσικού αερίου ανεξάρτητα με τις συνθήκες παραγωγής και παράδοσης (εσωτερική παράδοση, ενδοκοινοτική αγορά ή εισαγωγή).
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 27 Αυγούστου 2003.

Labels: 2
18
14